钦定古今图书集成/理学汇编/文学典/第199卷 > 《跋谢无逸诗》僧德洪
## 钦定古今图书集成/理学汇编/文学典/第199卷 > 《跋谢无逸诗》僧德洪

临川谢无逸，布衣而名重缙，于书无所不读，于文
无所不能，而尤工于诗。黄鲁直阅其《与老仲元》诗曰：
“老凤垂头噤不语，枯木查牙噪春鸟。”大惊曰：“张晁流
也。”陈莹中阅其《赠普安禅师》诗曰：“老师登堂挝大鼓，
是中那容啬夫喋。”叹息曰：“计其魁杰，不减张、晁也。”二
诗于无逸集中未为绝唱，而陈、黄已绝倒无馀，惜其
未多见之耳。然无逸又喜论列而气长，诗尚造语而
工，置于《文潜补之集》中。东坡不能辨文章如良金美
玉，自有定价，殆非虚语也。予方以罪谪海外，无逸适
过庐山，见吾弟超然，熟视久之，意折曰：“吾此生复能
见觉范乎？”语不成声，乃背去。后三年，予幸蒙恩北还，
而无逸乃弃予而先焉。因与超然对榻，夜语及之，不
自觉泪殷枕也。呜呼，无逸！东邻有甯生者二十馀，以
镂刻为菩萨像，每过无逸，恬退趋去。俄游京师，以其
役得将仕郎而还。华裾细马，闾里聚观。无逸出门值
之为“避路，门弟子为不怿累月。呜呼，无逸有出世之
才，年未五十，一命不沾，殒倾大命，曾东邻甯木工之
不若。”嗟乎惜哉！